CELEX: 52019PC0077
Language: da
Date: 2019-02-12
Title: Forslag til RÅDETS AFGØRELSE om den holdning, der skal indtages på Den Europæiske Unions vegne ved det 62. møde i Kommissionen for Narkotiske Midler for så vidt angår tilføjelse til fortegnelsen over stoffer i tabellerne i FN's konvention imod ulovlig handel med narkotika og psykotrope stoffer

EUROPA-KOMMISSIONEN
            Bruxelles, den 12.2.2019
            COM(2019) 77 final
            2019/0037(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne ved det 62. møde i Kommissionen for Narkotiske Midler for så vidt angår tilføjelse til fortegnelsen over stoffer i tabellerne i FN's konvention imod ulovlig handel med narkotika og psykotrope stoffer
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører afgørelsen om den holdning, der skal indtages på Unionens vegne i Kommissionen for Narkotiske Midler (CND) i forbindelse med den påtænkte vedtagelse af ændringer af tabellerne i FN's konvention imod ulovlig handel med narkotika og psykotrope stoffer fra 1988 på grundlag af anbefalinger fra Det Internationale Kontroludvalg for Narkotiske Midler (INCB).
            
            
               2.Baggrund for forslaget
            
            
               2.1.FN's konvention imod ulovlig handel med narkotika og psykotrope stoffer fra 1988
            
            
               FN's konvention imod ulovlig handel med narkotika og psykotrope stoffer fra 1988 (i det følgende benævnt "konventionen") har til formål at fremme samarbejdet mellem parterne, således at de mere effektivt kan behandle de forskellige aspekter af ulovlig handel med narkotika og psykotrope stoffer, som har en international dimension. Parterne træffer ved opfyldelsen af deres forpligtelser i henhold til konventionen de nødvendige foranstaltninger, herunder lovgivningsmæssige og administrative foranstaltninger, i overensstemmelse med de grundlæggende bestemmelser i deres respektive nationale lovgivninger. 
            
            
               Konventionen trådte i kraft den 11. november 1990.
            
            
               EU
                  1
                og dets medlemsstater er parter i konventionen.
            
            
               2.2.Kommissionen for Narkotiske Midler (CND)
            
            
               CND er en kommission under FN's Økonomiske og Sociale Råd (ECOSOC), og dens funktioner og beføjelser er bl.a. fastsat i konventionen. Den er sammensat af 53 FN-medlemsstater, som vælges af ECOSOC. 11 EU-medlemsstater er på nuværende tidspunkt medlemmer af CND med ret til at stemme. Unionen har observatørstatus i CND. 
            
            
               Under hensyntagen til kommentarer afgivet af parterne og til kommentarer og anbefalinger fra INCB, hvis vurdering skal være bestemmende for så vidt angår videnskabelige spørgsmål, og tillige under behørig hensyntagen til enhver anden relevant faktor, kan CND med to tredjedeles flertal blandt medlemmerne beslutte at placere et stof i konventionens tabeller.
            
            
               2.3.CND's påtænkte retsakter
            
            
               CND skal på sit 62. møde den 14.-22. marts 2019 træffe afgørelse om optagelse af fire stoffer i konventionens tabeller (i det følgende benævnt "de påtænkte retsakter"), nemlig 3,4-MDP-2-P-methylglycidat ("PMK-glycidat"), 3,4-MDP-2-P-methylglycidsyre ("PMK-glycidsyre"), alfa-phenylacetoacetamid (APAA) og hydriodsyre.
            
            
               I henhold til konventionen bliver afgørelser truffet af CND bindende, medmindre en part har indgivet anmodning om at få afgørelsen taget op til fornyet vurdering af ECOSOC inden for den gældende frist
                  2
               . ECOSOC's afgørelse i sagen er endelig. De påtænkte retsakter bliver bindende for parterne i overensstemmelse med konventionens artikel 12, der fastsætter følgende i den relevante del: 
            
            
               "Enhver afgørelse, som Kommissionen træffer i medfør af denne artikel, skal af Generalsekretæren fremsendes til alle stater og andre enheder, som er eller er berettiget til at blive parter i henhold til denne Konvention, og til Udvalget. En sådan afgørelse får fuld gyldighed for hver enkelt stat et hundrede og firs dage efter datoen for en sådan meddelelse. 
            
            
               Afgørelser truffet af Kommissionen i henhold til denne artikel kan tages op til fornyet vurdering af Rådet efter anmodning fra en part indgivet inden et hundrede og firs dage efter datoen for meddelelsen om afgørelsen. Anmodningen om en fornyet vurdering skal sendes til Generalsekretæren sammen med alle relevante oplysninger, hvorpå anmodningen er baseret. 
            
            
               Generalsekretæren skal fremsende kopi af anmodningen om en fornyet vurdering samt relevante oplysninger til Kommissionen, Udvalget og alle parterne med opfordring til at fremsætte deres kommentarer inden for halvfems dage. Alle kommentarer, der modtages, skal forelægges Rådet til behandling. 
            
            
               Rådet kan fastholde eller omgøre Kommissionens afgørelse. Underretning om Rådets afgørelse skal fremsendes til alle stater og andre enheder, der er eller er berettiget til at blive parter i henhold til denne Konvention, til Kommissionen og til Udvalget."
            
            
               3.Den holdning, der skal indtages på Unionens vegne
            
         
         
            
               Den 19. december 2018 blev Kommissionen underrettet om, at INCB anbefaler at tilføje tre stoffer, nemlig 3,4-MDP-2-P-methylglycidat ("PMK-glycidat"), 3,4-MDP-2-P-methylglycidsyre ("PMK-glycidsyre") og alfa-phenylacetoacetamid (APAA), til tabel I i konventionen. For så vidt angår et fjerde stof, nemlig hydriodsyre, anbefaler INCB, at stoffet ikke underkastes kontrol i henhold til konventionen.
            
            
               Ifølge vurderingen fra INCB anvendes tre stoffer, 3,4-MDP-2-P-methylglycidat ("PMK-glycidat"), 3,4-MDP-2-P-methylglycidsyre ("PMK-glycidsyre") og alfa-phenylacetoacetamid (APAA), ofte til ulovlig fremstilling af henholdsvis MDMA og beslægtede stoffer; af 3,4-MDP-2-P og efterfølgende MDMA og beslægtede stoffer; samt amfetamin og metamfetamin. Der er dokumentation for, at mængden og omfanget af den ulovlige fremstilling af disse narkotiske midler og psykotrope stoffer medfører så alvorlige folkesundhedsmæssige eller sociale problemer, at det er berettiget at underkaste disse stoffer international kontrol. For så vidt angår det fjerde stof, nemlig hydriodsyre, er INCB af den opfattelse, at international kontrol ikke vil være effektiv med hensyn til at mindske tilgængeligheden af ulovligt fremstillet metamfetamin og amfetamin. 
            
            
               Ulovlig fremstilling af MDMA - og beslægtede stoffer - og metamfetamin og amfetamin er et alvorligt problem i Unionen. Disse ulovligt fremstillede narkotiske midler og psykotrope stoffer forårsager betydelige sundhedsmæssige og sociale problemer i Unionen. Desuden eksporteres disse narkotiske midler og psykotrope stoffer ulovligt til tredjelande af kriminelle grupper i Unionen. 
            
            
               Unionens medlemsstater bør derfor give udtryk for en holdning i CND til fordel for at tilføje 3,4-MDP-2-P-methylglycidat ("PMK-glycidat"), 3,4-MDP-2-P-methylglycidsyre ("PMK glycidsyre") og alfa-phenylacetoacetamid (APAA) til tabel I i konventionen og undlade at underkaste hydriodsyre kontrolforanstaltninger i henhold til konventionen.
            
            
               Ændringer af tabellerne i konventionen har direkte virkninger for EU-rettens anvendelsesområde for så vidt angår kontrol med narkotikaprækursorer, idet stoffer, der føjes til konventionens tabeller, skal indarbejdes i EU-retten
                  3
               . Kommissionen er blevet tillagt beføjelser til at vedtage delegerede retsakter med henblik på at sikre dette.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om fastlæggelse af, "hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen."
            
            
               Artikel 218, stk. 9, i TEUF finder anvendelse, uanset om Unionen er medlem af organet eller part i den pågældende aftale
                  4
               .
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  5
               .
            
            
               4.1.2.Anvendelse på det foreliggende tilfælde
            
            
               Kommissionen for Narkotiske Midler er et organ, der er nedsat ved en aftale, nemlig FN's konvention imod ulovlig handel med narkotika og psykotrope stoffer.
            
            
               De retsakter, som Kommissionen for Narkotiske Midler skal vedtage, er retsakter, der har retsvirkninger. De påtænkte retsakter vil være bindende i henhold til folkeretten, jf. artikel 12 i FN's konvention imod ulovlig handel med narkotika og psykotrope stoffer, og de vil kunne få afgørende indflydelse på indholdet af EU-lovgivningen, navnlig Rådets forordning (EF) nr. 111/2005 af 22. december 2004 om regler for overvågning af handel med narkotikaprækursorer mellem Unionen og tredjelande og Europa-Parlamentets og Rådets forordning (EF) nr. 273/2004 af 11. februar 2004 om narkotikaprækursorer. Dette skyldes, at ændringerne af tabellerne i konventionen har direkte virkninger for EU-rettens anvendelsesområde for så vidt angår kontrol med narkotikaprækursorer, idet stoffer, der føjes til konventionens tabeller, skal indarbejdes i EU-retten.
            
            
               De påtænkte retsakter hverken supplerer eller ændrer den institutionelle ramme for aftalen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af de påtænkte retsakter, hvortil der skal indtages en holdning på Unionens vegne. Hvis de påtænkte retsakter har to formål eller består af to elementer, og det ene af disse formål eller elementer må betragtes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, kun have ét materielt retsgrundlag, nemlig det, som det primære eller fremherskende formål eller element tilsiger.
            
            
               4.2.2.Anvendelse på det foreliggende tilfælde
            
         
         
            
               Det vigtigste mål med og indhold af de påtænkte retsakter vedrører den fælles handelspolitik.
            
            
               Det materielle retsgrundlag for den foreslåede afgørelse er derfor artikel 207 i traktaten om Den Europæiske Unions funktionsmåde.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 207 sammenholdt med artikel 218, stk. 9, i TEUF.
            
            
               5.Offentliggørelse af de påtænkte retsakter
            
            
               Eftersom retsakterne fra Kommissionen for Narkotiske Midler vil ændre tabellerne i FN's konvention imod ulovlig handel med narkotika og psykotrope stoffer, bør de offentliggøres i Den Europæiske Unions Tidende efter vedtagelsen.
            
            
               2019/0037 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne ved det 62. møde i Kommissionen for Narkotiske Midler for så vidt angår tilføjelse til fortegnelsen over stoffer i tabellerne i FN's konvention imod ulovlig handel med narkotika og psykotrope stoffer
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207 sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)FN's konvention imod ulovlig handel med narkotika og psykotrope stoffer fra 1988 (i det følgende benævnt "konventionen") trådte i kraft den 11. november 1990 og blev godkendt på Det Europæiske Økonomiske Fællesskabs vegne ved Rådets afgørelse 90/611/EØF
                  6
               . 
            
            
               (2)I henhold til konventionens artikel 12, stk. 2-7, kan der føjes stoffer til konventionens tabeller, hvori narkotikaprækursorer er opført.
            
            
               (3)Kommissionen for Narkotiske Midler bør på sit 62. møde i Wien fra den 14.-22. marts 2019 træffe beslutning om tilføjelse af fire nye stoffer i konventionens tabeller. 
            
            
               (4)Det er hensigtsmæssigt at fastlægge den holdning, der skal indtages på Unionens vegne i Kommissionen for Narkotiske Midler ved det 62. møde fra den 14.-22. marts 2019 i Wien, da afgørelserne vil være bindende for Unionen og vil kunne få afgørende indflydelse på indholdet af EU-lovgivningen, navnlig Rådets forordning (EF) nr. 111/2005 af 22. december 2004 om regler for overvågning af handel med narkotikaprækursorer mellem Unionen og tredjelande
                  7
                og Europa-Parlamentets og Rådets forordning (EF) nr. 273/2004 af 11. februar 2004 om narkotikaprækursorer
                  8
               . 
            
            
               (5)Ifølge vurderingen fra Det Internationale Kontroludvalg for Narkotiske Midler anvendes tre stoffer, 3,4-MDP-2-P-methylglycidat ("PMK-glycidat"), 3,4-MDP-2-P-methylglycidsyre ("PMK-glycidsyre") og alfa-phenylacetoacetamid (APAA), hyppigt til ulovlig fremstilling af henholdsvis MDMA og beslægtede stoffer; af 3,4-MDP-2-P og efterfølgende MDMA og beslægtede stoffer; samt amfetamin og metamfetamin. Der er dokumentation for, at mængden og omfanget af den ulovlige fremstilling af disse narkotiske midler og psykotrope stoffer medfører så alvorlige folkesundhedsmæssige eller sociale problemer, at det er berettiget at underkaste disse stoffer international kontrol. For så vidt angår det fjerde stof, nemlig hydriodsyre, er Det Internationale Kontroludvalg for Narkotiske Midler af den opfattelse, at international kontrol ikke vil være effektiv med hensyn til at mindske tilgængeligheden af ulovligt fremstillet metamfetamin og amfetamin. Ulovlig fremstilling af MDMA - og beslægtede stoffer - og metamfetamin og amfetamin er et alvorligt problem i Unionen. Disse ulovligt fremstillede narkotiske midler og psykotrope stoffer forårsager betydelige sundhedsmæssige og sociale problemer i Unionen. Desuden eksporteres disse narkotiske midler og psykotrope stoffer ulovligt til tredjelande af kriminelle grupper i Unionen.
            
            
               (6)Unionens holdning udtrykkes af de EU-medlemsstater, der er medlemmer af Kommissionen for Narkotiske Midler —
            
         
         
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne ved det 62. møde i Kommissionen for Narkotiske Midler, er følgende:
            
            
               - 3,4-MDP-2-P-methylglycidat ("PMK-glycidat"), 3,4-MDP-2-P-methylglycidsyre ("PMK-glycidsyre") og alfa-phenylacetoacetamid (APAA) skal medtages i tabel I i konventionen
            
            
               - hydriodsyre skal ikke underkastes kontrol i henhold til konventionen.
            
            
               Artikel 2
            
            
               Holdningen i artikel 1 udtrykkes af de EU-medlemsstater, der er medlemmer af Kommissionen for Narkotiske Midler.
            
            
               Artikel 3
            
            
               Denne afgørelse er rettet til medlemsstaterne.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Rådets afgørelse af 22. oktober 1990 om godkendelse på Det Europæiske Økonomiske Fællesskabs vegne af De Forenede Nationers konvention om ulovlig handel med narkotika og psykotrope stoffer (EFT L 326 af 24.11.1990, s. 56).
               
               
                  
                     (2)
                  
                        Artikel 12, stk. 7, i FN-konventionen fra 1988.
               
               
                  
                     (3)
                  
                        Rådets forordning (EF) nr. 111/2005 af 22. december 2004 om regler for overvågning og handel med narkotikaprækursorer mellem Unionen og tredjelande (EUT L 22 af 26.1.2005, s. 1) og Europa-Parlamentets og Rådets forordning (EF) nr. 273/2004 af 11. februar 2004 om narkotikaprækursorer (EUT L 47 af 18.2.2004, s.1).
               
               
                  
                     (4)
                  
                        Domstolens dom af 7. oktober 2014, Tyskland mod Rådet, sag C-399/12, ECLI:EU:C:2014:2258, præmis 64. 
               
               
                  
                     (5)
                  
                        Domstolens dom af 7. oktober 2014, Tyskland mod Rådet, sag C-399/12, ECLI:EU:C:2014:2258, præmis 61-64. 
               
               
                  
                     (6)
                  
                        EFT L 326 af 24.11.1990, s. 56.
               
               
                  
                     (7)
                  
                        EUT L 22 af 26.1.2005, s. 1.
               
               
                  
                     (8)
                  
                        EUT L 47 af 18.2.2004, s. 1.